[pic] | KOMISIJA EVROPSKIH SKUPNOSTI |

Bruselj, 16.7.2007

COM(2007) 411 konč.

2007/0141 (COD)

Predlog

DIREKTIVA EVROPSKEGA PARLAMENTA IN SVETA

o spremembi Direktive 2003/54/ES o uporabi nekaterih določb v Estoniji

(predložila Komisija)

OBRAZLOŽITVENI MEMORANDUM

Z Aktom o pristopu je bilo Estoniji podeljeno prehodno obdobje do 31. decembra 2008 za uporabo člena 19(2) Direktive 96/92/ES o postopnem odpiranju trga z električno energijo. Svet je 28. junija 2004 po izmenjavi informacij sprejel Direktivo 2004/85/ES o spremembah Direktive 2003/54/ES o uporabi nekaterih določb v Estoniji, ki je podelila zahtevano podaljšano odstopanje do 31. decembra 2012.

V sodbi z dne 28. novembra 2006 je Sodišče deloma razglasilo za nično Direktivo 2004/85/ES. Navedena delna razglasitev ničnosti ni izhajala iz razlogov o vsebini Direktive 2004/85/ES, temveč je bila posledica izbire pravne podlage, ki jo je izbral Svet (člen 57 Pristopne pogodbe namesto člena 95 Pogodbe ES). Ker razlogi za podelitev odstopanja Estoniji od uporabe člena 21(1)(b) in (c) (odprtje trga) Direktive 2003/54/ES po 31. decembru 2008 ostajajo veljavni, je treba navedeno Direktivo ustrezno spremeniti z besedilom, ki je enako besedilu v Direktivi 2004/85/ES, vendar na ustrezni pravni podlagi.

2007/0141 (COD)

Predlog

DIREKTIVA EVROPSKEGA PARLAMENTA IN SVETA

o spremembi Direktive 2003/54/ES o uporabi nekaterih določb v Estoniji

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 47(2), člena 55 in člena 95 Pogodbe,

ob upoštevanju predloga Komisije[1],

ob upoštevanju mnenja Evropskega ekonomsko-socialnega odbora[2],

po posvetovanju z Odborom regij[3],

v skladu s postopkom iz člena 251 Pogodbe[4],

ob upoštevanju naslednjega:

1. Med pristopnimi pogajanji se je Estonija sklicevala na posebne značilnosti svojega elektroenergetskega sektorja in zaprosila za prehodno obdobje za uporabo Direktive 96/92/ES Evropskega parlamenta in Sveta z dne 19. decembra 1996 o skupnih pravilih notranjega trga z električno energijo[5].

2. V prilogi VI Akta o pristopu je bilo Estoniji podeljeno prehodno obdobje do 31. decembra 2008 za uporabo člena 19(2) Direktive 96/92/ES o postopnem odpiranju trga.

3. Izjava št. 8, priložena Pristopni pogodbi, poleg tega ugotavlja, da bo poseben položaj v prestrukturiranju sektorja naftnega skrilavca v Estoniji zahteval posebna prizadevanja do konca leta 2012.

4. Direktiva 96/92/ES je bila nadomeščena z Direktivo 2003/54/ES Evropskega parlamenta in Sveta z dne 26. junija 2003 o skupnih pravilih za notranji trg z električno energijo in o razveljavitvi Direktive 96/92/ES[6], ki jo je bilo treba izvesti do 1. julija 2004 z namenom, da se pospeši odpiranje trga z električno energijo.

5. S pismom z dne 17. septembra 2003 je Estonija predložila prošnjo za opustitev uporabe člena 21(1)(b) Direktive 2003/54/ES o odpiranju trga za negospodinjske odjemalce do 31. decembra 2012. Z dodatnim pismom z dne 5. decembra 2003 je Estonija najavila, da načrtuje popolno odprtje trga po členu 21(1)(c) te direktive do 31. decembra 2015.

6. Estonska prošnja je utemeljena z verodostojnim načrtom prestrukturiranja sektorja naftnega skrilavca do 31. decembra 2012.

7. Naftni skrilavec je edini avtohton vir energije v Estoniji, nacionalna proizvodnja pa pomeni skoraj 84 % svetovne proizvodnje. 90 % električne energije, ki jo proizvaja Estonija, izvira iz tega trdega goriva. Zato ima to velik strateški pomen za zanesljivost dobave v Estoniji.

8. S podelitvijo dodatnega odstopanja za obdobje 2009–2012 bo zajamčena varnost naložb v proizvodne obrate in zanesljivost dobav v Estoniji, poleg tega pa se bodo lahko rešili pereči okoljski problemi, ki jih povzročajo ti obrati.

9. Svet je 28. junija 2004 sprejel Direktivo 2004/85/ES, ki je podelila zahtevano odstopanje.

10. S sodbo z dne 28. novembra 2006 v zadevi C-413/04, Parlament/Svet[7] je Sodišče razglasilo za nično Direktivo 2004/85/ES, v kateri v korist Estonije določa odstopanje od uporabe člena 21(1)(b) in (c) Direktive 2003/54/ES Evropskega parlamenta in Sveta z dne 26. junija 2003 o skupnih pravilih za notranji trg z električno energijo in o razveljavitvi Direktive 96/92/ES, ki traja dlje od 31. decembra 2008, in tudi s tem povezana obveznost, da se 1. januarja 2009 zagotovi le delno odprtje trga, ki predstavlja 35 % porabe, ter obveznost letnega posredovanja pragov porabe, ki razširijo upravičenost na končne porabnike.

11. Navedena delna razglasitev ničnosti ni izhajala iz razlogov o vsebini Direktive 2004/85/ES, temveč je bila posledica napačne izbire pravne podlage.

12. Ker razlogi za podelitev Estoniji odstopanja od uporabe člena 21(1)(b) in (c) Direktive 2003/54/ES po 31. decembru 2008 ostajajo veljavni, je treba navedeno Direktivo ustrezno spremeniti z besedilom, ki je enako besedilu v Direktivi 2004/85/ES, vendar na ustrezni pravni podlagi –

SPREJELA NASLEDNJO DIREKTIVO:

Člen 1

Člen 26(3) Direktive 2003/54/ES se nadomesti z naslednjim:

„3. Estoniji se do 31. decembra 2012 podeli začasno odstopanje od uporabe člena 21(1)(b) in (c). Estonija izvaja vse potrebne ukrepe, da zagotovi odprtje svojega trga električne energije. To se izvede postopoma v referenčnem obdobju z namenom, da se do 1. januarja 2013 trg popolnoma odpre. Odpiranje trga mora 1. januarja 2009 pomeniti najmanj 35 % porabe. Estonija mora Komisiji vsako leto sporočiti prage porabe, ki razširijo upravičenost na končne porabnike.“

Člen 2

Države članice sprejmejo zakone in druge predpise, potrebne za uskladitev s to direktivo, najpozneje do 1. julija 2007. Komisiji nemudoma sporočijo besedila navedenih predpisov.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati dan po objavi v Uradnem listu Evropske unije .

Člen 4

Ta direktiva je naslovljena na države članice.

V Bruslju,

Za Evropski parlament Za Svet

Predsednik Predsednik

[1] …

[2] …

[3] …

[4] …

[5] UL L 27, 30.1.1997, str. 20.

[6] UL L 176, 15.7.2003, str. 37. Direktiva, kakor je bila spremenjena z Direktivo 2004/85/ES (UL L 236, 7.7.2004, str. 10).

[7] Recueil [2006] I11221.